În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ, cu modificările și completările ulterioare, Biroul Administrare Drumuri, Autorizări, formulează prezentul

**RAPORT DE SPECIALITATE**

*privind* *aprobarea Regulamentului privind organizarea şi desfăşurarea circulaţiei autovehiculelor din categoria mijloacelor de transport greu în municipiul Satu Mare*”

Adoptarea acestei hotărâri este necesară pentru o mai bună fluidizare a traficului şi limitarea intensităţii acestuia, precum şi pentru protejarea unor sectoare de drumuri. Serviciului Administrația Domeniului Public și Privat, Biroul Administrare Drumuri, Autorizări propune instituirea de restricţii pentru circulaţia în interiorul municipiului a autovehiculelor de transport marfă cu masa totală maximă autorizată mai mare de 3,5 tone.

Pentru asigurarea unui mediu de viaţă sănătos, autorităţile administraţiei publice locale, au conform art. 70 litera g) din OUG nr.195/2005 privind protecţia mediului, obligaţia să „să reglementeze, inclusiv prin interzicerea temporară sau permanentă, accesul anumitor tipuri de autovehicule sau desfăşurarea unor activităţi generatoare de disconfort pentru populaţie în anumite zone ale localităţilor, cu predominanţă în spaţiile destinate locuinţelor, în zonele destinate tratamentului, odihnei, recreerii şi agrementului”.

Având în vedere modificarea substanţială a condiţiilor de desfăşurare a traficului în municipiul Satu Mare prin darea în folosință a Variantei de ocolire a municipiului, se impune adoptarea unei hotărâri cu privire la condiţiile actuale de trafic, luând în calcul evoluţia de perspectivă a traficului urban.

Deplasările autovehiculelor cu masa totală maximă autorizată mai mare de 3,5 tone aflate în tranzit prin municipiul Satu Mare, precum şi cele determinate de necesităţile proprii ale municipiului (aprovizionare, lucrări de construcţii, etc.) contribuie la un trafic foarte intens pe arterele centrale ale municipiului, în orele de vârf.

De asemenea dezvoltarea masivă a parcului auto, creşterea mobilităţii dar şi problema generată de lipsa locurilor de parcare, sunt elemente care au determinat administraţia publică locală prin serviciile de specialitate să găsească soluţii privind reglementarea traficului pe arterele municipiului.

Ca soluţie pentru fluidizarea traficului şi limitarea intensităţii acestuia, pentru protejarea unor sectoare de drumuri și reducerea poluării, propunem restricţionarea accesului autovehiculelor cu masa totală maximă autorizată mai mare de 3,5 tone în municipiul Satu Mare.

Realizarea practică a acestui obiectiv, se poate face prin instituirea unor tarife de acces pentru circulaţia traficului greu în interiorul municipiului.

Modificările aduse de noul regulament au ca obiect optimizarea tehnologică a procedurilor de lucru interne şi în relaţia cu cetăţenii, comunicarea informatizată și tranzacţii on-line.

Concluzionând cele de mai sus, propun spre analiză şi aprobare Consiliului Local al municipiului Satu Mare, Proiectul de hotărâre privind „*aprobarea Regulamentului privind organizarea şi desfăşurarea circulaţiei autovehiculelor din categoria mijloacelor de transport greu în municipiul Satu Mare*”.

Întocmit/redactat în 2 ex.

ing. Haiduc Dan